Sarajevo, 26.9.2013. godine

Broj: 76/13

**SAOPĆENJE ZA JAVNOST**

Društvo pisaca Bosne i Hercegovine obavještava javnost da su donesene odluke o godišnjima nagradama za 2012. godinu koje Društvo dodjeljuje za najbolje knjige svojih članova.

Žiri u sastavu **Ibrahim Kajan, Anto Zirdum i Almir Zalihić** (predsjednik) donio je odluku da se Godišnja nagrada Društva pisaca Bosne i Hercegovine za 2012. godinu u kategoriji djela koja pripadaju poeziji, prozi i esejistici dodijeli knjizi pjesama **AMIRA TALIĆA »NA RUČKU KOD OBAME«**.

Žiri u sastavu **Kristina Mrđa, Fuad Kovač i Miro Petrović** (predsjednik) donio je odluku da se Godišnja nagrada Društva pisaca Bosne i Hercegovine za 2012. godinu u kategoriji djela za djecu i omladinu dodijeli knjizi pjesama **ŠIME EŠIĆA »IZMISLIONICA U SELU PRIČEVAC«.**

Datum svečane dodjele ovih nagrada bit će naknadno utvrđen.

P R E D S J E D N I K

Amir Brka

U prilogu dajemo obrazloženja žirija za nagrađene knjige.

**Godišnja nagrada Društva pisaca Bosne i Hercegovine za 2012. godinu**

**u kategoriji djela koja pripadaju poeziji, prozi i esejistici**

**AMIR TALIĆ: »NA RUČKU KOD OBAME«**

Žiri je radio u sastavu **Ibrahim Kajan, Anto Zirdum i Almir Zalihić** (predsjednik).

U najuži izbor ušla su tri djela: roman Josipa Mlakića *Planet Friedeman*, proza Ljubice Ostojić *Anđeli u snijegu*, te knjiga poezije Amira Talića *Na ručku kod Obame*. Žiri je jednoglasno odlučio da se nagrada dodijeli knjizi Amira Talića *Na ručku kod Obame*

Ova knjiga pjesma, pored ostaloga, i svojim naslovom sugerira paradoksalnu subverzivnost izgubljene bitke. Štoviše, izgubljena "vanjska" bitka je pokretač autentična lirskog govora, vanjsko zatišje tek je prividno stanje tišine jer se ishodi suočavanja lirskog subjekta s podražajima koji ga okružuju premještaju na unutarnju razinu gdje se događa novi sraz, svojevrsno poetsko revidiranje proživljenoga. Tek u tom stadiju nastaju stilizacijski odmjereni stihovi, artikulira se samosvjesno, ali i suptilno realizirno pismo, protkano suštinskom vjerom koja tek nagovještava subverzivni potencijal. Ono što ovdje nazivamo izgubljenom "vanjskom" bitkom zapravo je Talićevo pristajanje na odmak, na promatranje koje se u pjesmi manifestira iskazom lirskog subjekta. To stanje nipošto nije ravnodušnost, prije strategija koja će dovesti do potpunijeg sagledavanja svoje nutrine u kontekstu ratom razorene zemlje, razorenih života, razorene budućnosti. Poezija Amira Talića u ovoj knjizi je pjevanje na razmeđu milenija. Na toj razdjelnici, na toj vjetrometini - spoznala se konačnica da je moral mrtav, da je pravda mrtva, da je humanost mrtva, a da stvar ne stoji bolje ni sa "čovjekom". Mada se kraj jednog i početak novog milenija malo gdje pominje u ovoj poeziji (osjećanje kraja podrazumijeva se u njoj u toj mjeri da možemo reći kako pjesnik o tom kraju govori samim odsustvom govora). Iza velikog broja pjesnikovih stihova otvara se iskustvo već dogođenog kraja nakon koga smo se susreli sa postapokaliptičnom izvjesnošću. Strahovi su otvoreni i sad živimo s tom otvorenošću i mislimo o njoj. A je li ona (otvorenost) početak nečeg drugog i drukčijeg?

Čovjek, nažalost, pristaje, ponekad to i želi, da mu istina bude skrivena. Duhovnu situaciju današnjeg doba karakterizira nepostojanje solidne i stabilne istine. Napredno čovječanstvo je na intelektualnom horizontu odgledalo zalazaka istine, a upravo ona omogućava da se išta vidi. Veliko ogledalo svijeta je razbijeno i sada se istina traži u komadićima. Dakle, postoji još samo istina fragmenata i trenutaka. Ljudi (se) uporno treniraju da postanu imuni na istinu. Naročito otkad je otvoreno slobodno tržište istinâ, na čijem ulazu je natpis *verum et falsum convertuntur* (istina i laž su zamjenjive). Svestrano se njeguje sklonost da se zaboravi svetost. A čovjek je i inače sklon da zaboravlja. Kao i pamćenje, zaborav ima funkciju: od lagodnog rasterećenja do promišljenog koristoljublja. Bjekstvo od stvarnosti i od života. Ili, kako je rekao G. V. F. Hegel: *Prema onome čime se duh zadovoljava, može se ocijeniti veličina njegovog gubitka*.

Talićeve pjesme nisu zanimljive samo zbog tema koje pokreću ili zbog poetičkih dilema koje iznose, a one su zaista zahtjevne, već i zbog načina na koji to čine. Ovi stihovi su pokrenuti velikom retoričkom energijom, ali umjesto da postanu glasni, oni se opredjeljuju za postepeno nadolaženje jezičkih slojeva i pjesničkog smisla. Nekada je čitava Talićeva pjesma jedna postepeno razvijana rečenica. Ako Valeri kaže da je poezija razvoj jednog uzvika, Talićeva pjesma pokazuje kako je poezija razvoj jedne slike, misli ili osjećanja i, potom, rečenice kao njihovog jezičkog adekvata. I biva najupečatljivija kad stihovima propituje stanja duha i stanja tijela. Njihovim ispreplitanjem dolazi se ne samo do manifestacije iskrena svjedočanstva već i do pobjede kako nad tijelom i sudbinom tako i nad tekstom.

Činjenica svjesnosti vlastite pozicije istovremeno je njezina promjena, jer je osviještena pozicija uvijek pozicija drugog stepena. Ili, rečeno stihovima Amira Talića: "Dobrovoljno se izolirati od vanjskog/ svijeta // za dušu je ispit do koje visine/ se izdići možemo... Njegova poetska riječ, dakako, neće promijeniti svijet, niti ga učiniti boljim, ali pozicija u kojoj je riječ izrečena otvara mogućnost sraza, predstavlja angažiranost instance koja u unutrašnjoj kartografiji vlastitoga jezika i teksta naglašava postojanje nesigurna u opstanak. Dakle, svijet je, takav kakav jest, a pjesnički čin je, između ostalog, čin razumijevanja, pa racionaliziranom jeziku Talićeve poezije ostaje da izvještava usred i nakon svega, usred i nakon izvjesnosti koja ostavlja dojam o patnji zbog svih spoznaja, s ovu stranu apokalipse domovine i njezinih naroda.

**Godišnja nagrada Društva pisaca Bosne i Hercegovine za 2012. godinu**

**u kategoriji djela za djecu i omladinu**

**ŠIMO EŠIĆ: »IZMISLIONICA U SELU PRIČEVAC«**

Žiri u sastavu **Kristina Mrđa, Fuad Kovač i Miro Petrović** (predsjednik) u najuži izbor uvrstio je knjige Kemala Mahmutefendića *Najnježnije čudovište na svijetu*, Amira Talića *Školske vragolije* i Šime Ešića *Izmislionica u selu Pričevac*, a potom je jednoglasno odlučio da se Nagrada dodijeli knjizi Šime Ešića *Izmislionica u selu Pričevac.*

Knjiga *Izmislionica u selu Pričevac* autora Šime Ešića spada u same bisere bh. književnosti za djecu novijeg vremena. Neodoljivo je šarmantna, majstorski napisana, s poučnim tekstovima, porukama i "lakoćom čitanja". Bogato je opremljena ilustracijama Radostine Neykove, čije se boje i simpatični likovi uklapaju u skladnu cjelinu s tekstom.

Redajući stihove o godišnjim dobima, danima u tjednu, jureći kroz djetinjstva i sjećanja različitih boja, mirisa i zvukova Šimo Ešić nas vodi kroz novi, dječji, maštom kreirani svijet u kojem se bake bave pletenjem i kuhanjem, djedovi pričaju o mladosti i mudrosti, svijet sretnog djetinjstva, svijet podijeljen s rodama, lastama, lisicama, leptirima, macama, guskama, kitovima, te čudovištima, "školožderima" i "super-kišo-menima".

*Izmislionica u selu Pričevac* je maštovita dječja knjiga podjednako stvarna i fantastična, realna i izmaštana, prepuna zgoda i nezgoda u kojima se mogu prepoznati i djeca i odrasli.